khistorydata/jeongjo-sjw-relations huggingface dataset:
정조 2년
戊戌四月初八日午時。上詣孝明殿。別茶禮入侍時。行左承旨鄭民始。右承旨李義翊。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次陪從。上具翼善冠淺淡圓領袍。詣孝明殿就板位。左通禮啓請俯伏哭。上俯伏哭。左通禮啓請止哭興四拜。上興四拜。左通禮啓請詣盥洗位。上詣盥洗位。民始捧水。應顯承水。義翊進巾。鎭衡受巾。左通禮啓請詣樽所北向立。上詣樽所。鎭衡酌酒。左通禮啓請詣香案前。上詣香案所。應顯捧爐。鎭衡捧香。上三上香。義翊進爵。上執爵獻爵。應顯奠爵。左通禮啓請還詣板位。上詣板位。左通禮啓請俯伏哭。上俯伏哭。左通禮啓請興四拜。上興四拜。左通禮啓請還內。上還詣幕次。上曰。綏吉園開基告由祭香祝。當使中官陪往。祭物亦自內措備。告由祭祭文。卽令知製敎製進。明日當親傳香。以此擧行。義翊曰。傳香處所。以何處爲之乎。上曰。依五禮儀爲之。可也。命讀夏享大祭祭報府。義翊讀奏訖。上命書傳敎曰。發遣吏曹郞廳。廟殿夏享大祭諸執事淸齋與否。摘奸以來。仍還內。承史以次退出。
정조 2년
戊戌四月初八日午時。上詣孝明殿。別茶禮入侍時。行左承旨鄭民始。右承旨李義翊。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次陪從。上具縗服。詣孝明殿。親行別茶禮。儀注上同上還詣幕次。謂民始曰。綏吉園開基告由祭祭文。卽令知製敎製入事。分付。上命書傳敎曰。發遣吏曹郞廳。廟殿夏享大祭諸執事淸齋與否。摘奸以來。仍還內。諸臣以次退出。
정조 2년
戊戌四月初八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。各宮房免稅。自戶曹捧給。非但事面甚正。實爲小民除弊矣。聞戶曹下吏。當其捧給之際。多有弄奸之事。或多偸食之患云。爲其堂郞者。何不察飭而任之下吏。恣意作弊乎。良可駭然。國榮曰。朝家之直令戶曹捧給。蓋爲小民除弊。而下吏之從中作弊。誠極駭然。其弄奸之下吏。固當重繩。而不察之官長。亦當有罪矣。上曰。此則不可不嚴處矣。國榮曰。俄伏見傳敎下者。趙時敏加資下批事。下敎矣。殿下。何以記得而有此下敎乎。上曰。昨日大臣。以趙公鎭時政記不爲修納。請禁推。故問其委折。則以其父加資之勿施引嫌云。更思之。當初勿施之命。似甚過當。故特命下批矣。國榮曰。聖敎。誠好矣。聞公鎭。自其父加資勿施以後。自處以不孝矣。今者特敎下批。誠出料表。一門之感祝。有足以聳動瞻聆矣。命讀諸道狀啓。國榮讀奏。命書判付。命退去。諸臣以次出。
정조 2년
戊戌四月初八日戌時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。樂林君事。可謂貽羞其國矣。其鄙瑣貪濁之習。予素嘗痛駭矣。今因儒臣之陳請。特爲處分。此可爲懲勵他宗乎。國榮曰。彼人之稱以商大人云者。辱國。甚矣。此等之類。若不嚴懲。則貪汚之輩。可當接起。今者斥黜之敎。誠爲允當矣。上曰。藥房提調左承旨入侍。賤臣承命而出。與藥房提調具允鈺左承旨鄭民始進前。命都承旨先退。上曰。習儀有始爲者乎。允鈺曰。姑未始矣。上曰。上號時。醫女致辭肄習。然後可以傳習於內人。醫女中擇其可敎者。使之肄習。可也。允鈺曰。今將從速肄習矣。民始曰。綏吉園祭文頭辭。何以爲之乎。上曰。依前爲之。可也。允鈺曰。通明殿步階。自何處始設乎。上曰。自月臺下始設。可也。允鈺曰。自何門入來排設乎。上曰。自賓陽門出入。可也。允鈺曰。慈慶堂修理。何時爲之乎。上曰。通明殿步階排設後。待下敎擧行。可也。上曰。班次圖。已爲入刻乎。民始曰。今方入刻矣。上曰。速爲印出。豫爲指揮。然後可無窘束之患矣。民始曰。明再明間。可當印出矣。上曰。依圖式排立。則仁政殿庭。能無狹窄之患乎。民始曰。似不甚狹矣。命退去。諸臣以次出。
정조 2년
行都承旨洪國榮藥院直。行左承旨鄭民始齋宿。右承旨李義翊齋宿。左副承旨李普行齋直。右副承旨李鎭衡齋宿。同副承旨申應顯齋直。注書柳孟養藥院直鄭東浚齋宿。事變假注書柳文養仕。
정조 2년
大駕詣延福殿。入齋室後。政院玉堂藥房口傳問安。答曰。知道。還宮後。政院玉堂藥房口傳問安。答曰。知道。
정조 2년
李義翊啓曰。今日動駕時。侍臣不可不備員。諫院無進參之人。獻納朴在源。正言嚴思憲。竝卽牌招。何如。傳曰。允。
정조 2년
傳于李普行曰。孝明殿。自內展拜後出宮。禮房知悉。
정조 2년
傳于鄭民始曰。孝明殿夏享大祭親祭時。連日動駕。軍兵勞苦可悶。槍劍軍二十名。攔後標下軍。令宿衛大將參量折半排立。副輦儀仗置之事。分付。
정조 2년
傳于申應顯曰。下吏旣已參酌。內司次知中官。分揀放送。以十一日文臣殿講。取稟。傳于李普行曰。爲之。
정조 2년
又傳于曰。殿講處所。以熙政堂爲之。
정조 2년
李義翊。以禮曹言啓曰。徽寧殿上冊寶習儀。祔廟習儀初度日。兼行上號進號冊禮習儀三度。以內習儀擧行事。旣有下敎。故各項習儀吉日。更令日官推擇。則祔廟習儀。初度今四月十五日。徽寧殿上冊寶習儀。兼行二度同月十六日。三度同月十七日。上號進號習儀。初度四月二十四日。二度同月二十五日。三度五月初四日。冊禮習儀兼行爲吉云。以此日擧行。何如。傳曰。允。
정조 2년
鄭民始。以備邊司言啓曰。公忠監司徐有隣狀啓。有今日內草記回啓之命矣。觀此狀辭。則以爲飢口都數。限麥前分三等。較量磨鍊。則賑資劃下外。不足之數。爲四千石。營賑穀與常賑穀間。特爲加劃事。爲請矣。以本道民事。賑政方張之時。今此加請之數。不至夥多。依狀請許施。何如。傳曰。允。
정조 2년
申應顯。以義禁府言啓曰。明日擧動時。大駕各差備都事。當爲備員。出使都事權綜。令該曹依例口傳相換。以爲分排之地。何如。傳曰。允。
정조 2년
吏曹口傳政事。禁府都事權綜。活人別提宋翼休相換。
정조 2년
申應顯。以訓鍊都監言啓曰。今此夏享大祭時。金虎門軍一百名內。四十名兩處宮墻頹圮處把守。六十名秋景苑棑立。本處則以代軍推移事。畢間守直事。自兵曹節目啓下。砲手四十名。添入之意。敢啓。傳曰。知道。
정조 2년
李義翊。以內醫院都提調提調副提調意啓曰。議藥同參鄭允協。爲人妖妄。行止殊常。不可置之於醫官之列。爲先汰去。何如。傳曰。允。鄭允協。何尙今偃息也。可謂漏網之甚者。決不可汰去而止。爲先削去名籍。永勿復屬。削籍便是削職。資級無可論矣。
정조 2년
戊戌四月初九日。兼春秋朴行淳。延福殿擧動敎是時。禁衛營領軍節目。傳曰。連日動軍可悶。再明日次習陣乙良。安徐爲良如敎。
정조 2년
戊戌四月初九日。兼春秋朴行淳。慶熙宮擧動敎是時。御營廳留陣單子。傳曰。依節目施行爲乎矣。十一日習陣段。停止爲良如敎。
정조 2년
戊戌四月初九日辰時。上御誠正閣。都承旨入侍時。行都承旨洪國榮。記事官柳孟養。徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。時雨滂沱。枯麥將蘇。誠爲可幸。國榮曰。久旱之餘。得此甘霈。麥農庶有可望。民事誠甚多幸矣。上曰。付種龜拆處。亦當救渴。尤爲奇幸。國榮曰。非但付種處。秧版幾皆枯損矣。今則可有蘇生之望。極甚欣幸矣。上曰。近來諸道農形狀啓。連屬見之。則雖不甚旱。無大霈處。如是則禾穀必不善立苖。秋農誠甚可悶矣。國榮曰。節序尙早。若連注甘霈。則豐登庶可期矣。上曰。承旨詣閤。侍衛整齊。命退去。諸臣以次出。
정조 2년
戊戌四月初九日辰時。上詣延福殿。擧動入侍時。行都承旨洪國榮。行左承旨鄭民始。右承旨李義翊。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上具翼善冠淺淡圓領袍。乘輿出仁和門。詣仁政殿月臺。降輿就板位。南向立。左通禮啓請跪。上跪。義翊跪進香祝。上親授親傳。義翊跪受。仍奉安香亭。上乘輿。由東月臺。詣月臺下。降輿。就板位。西向立。鞫躬祗送香祝。上乘輿出敦化門。上曰。右承旨。馳詣宗廟奉審後。諸執事進排官。摘奸以來。駕前下敎徽之曰。今日親祭時雲寶劍。以動駕時雲寶劍仍用乎。更爲備擬以入乎。敢稟。上曰。仍用。可也。上由興化門。入崇政門。詣齋室。上降輿入齋室。少間。上詣延福殿。就板位。左通禮啓請俯伏興四拜。上俯伏興四拜。仍詣殿內奉審訖。仍省器。上曰。當展拜泰寧殿。侍衛。崇賢門外待令事。分付。賤臣承命出傳。上自內詣泰寧殿。就板位。左通禮啓請俯伏興四拜。上俯伏興四拜。仍入殿內。奉審訖。上曰。諸司豫備。出榻敎上詣崇賢門外。乘輿出興化門。入敦化門。詣仁和門內。降輿還內。諸臣以次退出。
정조 2년
戊戌四月初九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。錦伯請賑穀狀啓。今日內草記回啓事。注書出去。分付。賤臣承命。分付。上曰。俄者撃錚者。何許人也。國榮曰。湖中庶名人云矣。上曰。以何事爲之云乎。國榮曰。一名疏通事矣。上曰。極涉猥濫矣。國榮曰。三南庶類。封章伏闕已多月。而政院。以猥濫終不捧納。故爲上達計。至於撃錚之境矣。上曰。敢以四件外事。欲爲天聽之計。極爲駭然矣。國榮曰。庶類之如是紛挐。誠甚可悶矣。上曰。俄見禁衛營留陣。則中軍立認旗。旣非大將則何以立此乎。國榮曰。旣是代主將司令。則例當立認旗矣。上曰。司命旗。何以爲之乎。國榮曰。司命旗則大將外。不敢立矣。命退去。諸臣以次退出。
정조 2년
戊戌四月初九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。雨勢如此。侍衛別雲劍外。只以入直擧行。出榻敎上曰。鄭允協之尙留藥院。疎漏特甚矣。國榮曰。如此怪鬼之類。不卽沙汰。莫非臣等稽忽之致。極甚惶悚矣。上曰。攔後標下。拆半磨鍊乎。國榮曰。旣有下敎。故以此磨鍊矣。命讀諸道農形狀啓。國榮讀奏。上曰。兩西雨澤。雖已洽足。三南尙今旱乾。麥農今將無望。設賑之餘。民事誠甚可悶矣。國榮曰。三南之民。賴此賙賑。僅免顚連。惟冀麥事之豐登。將未免失望之境。許多蒼生。無濟活之道。可謂哀痛之事矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨李義翊坐。左副承旨李普行坐直。右副承旨李鎭衡坐。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
傳于鄭民始曰。侍衛軍兵雨具。
정조 2년
以慶尙監司李性源狀啓。四月令薦新生竹笋。限內不得封進。惶恐待罪事。傳于李義翊曰。勿待罪事。回諭。
정조 2년
以江原監司李亨逵狀啓。伊川府居李東柱等燒死事。傳于申應顯曰。令本道恤典擧行。
정조 2년
李普行。以尊崇都監郞廳。以都提調意啓曰。尊崇進號冊禮儀注。書出眞諺。謹此封進之意。敢啓。傳曰。知道。
정조 2년
又以祔廟都監郞廳。以都提調意啓曰。徽寧殿上冊寶儀注。書入之意。敢啓。傳曰。知道。
정조 2년
李普行。以禮曹言啓曰。取考謄錄。則丙午年永昭殿改題主還安祭後。飮福一節。不爲擧行矣。今四月十九日徽寧殿改題主還安祭後。飮福之禮。依丙午年例。不爲磨鍊之意。敢啓。傳曰。知道。
정조 2년
又以禮曹言啓曰。取考謄錄。則癸酉乙亥年上謚封園後。有告廟頒敎之例矣。今此溫僖靖嬪上謚封園告廟。初一日朔祭兼告。初三日辰時頒敎京外。進箋陳賀事。知委擧行。何如。傳曰。知道。
정조 2년
申應顯。以義禁府言啓曰。前檢閱趙公鎭禁推事。傳旨。啓下矣。趙公鎭。時在京畿廣州地云。依例發遣府羅將拿來。何如。傳曰。允。
정조 2년
又以刑曹言啓曰。今日還宮時。公忠道黃磵居幼學閔昌興。撃錚於衛外。所當捧供以啓。而取考其原情。則以鄕案校任事。有此呼籲之擧。事非四件而鳴金衛外。極涉猥屑。依先朝受敎。罪人閔昌興。決杖一百後。湖沿充軍定配之意。敢啓。傳曰。決杖放送。
정조 2년
大司諫李秉模。執義李謙彬。司諫朴天衡。應敎林蓍喆。副應敎李在學。持平姜彝正洪履健。校理鄭宇淳嚴思晩。副校理黃昇源。修撰沈有鎭姜忱。副修撰南鶴聞金憙啓曰。請鄭致達妻。爲先削其爵號。亟施邦憲。使四百年宗社轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金尙福。爲先極邊遠竄。措辭見上答三司曰。不允。
정조 2년
大司諫李秉模。執義李謙彬。司諫朴天衡。持平姜彝正洪履健啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。仍令王府。設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。律其稍長。卽施邦刑。俾絶凶逆易種養禍之患。答曰。不允。請逆禶妻。金吾初定濟州地定配。籍沒家産。一依法典擧行。答曰。不允。請放逐鄕里罪人朴宗德。施以屛裔之典。答曰。亟停勿煩。措辭見上
정조 2년
持平姜彝正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削板罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。答曰。不允。請故判書李潭。亟施追削之典。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。答曰。亟停勿煩。措辭見上
정조 2년
司諫朴天衡啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請還寢福永酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢配處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請韓後翼。卽令王府嚴鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請寢禁廳拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府設鞫嚴問。快施當律。答曰。不允。請寢竄逐罪人朴宗岳放釋之命。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等十二人。已物故外。亟令嚴鞫。快施當律。請楸子島定配罪人尹弘烈。亟令王府設鞫嚴問。請放逐鄕里罪人尹得毅。施以屛裔之典。請亟收洪良浩慶興府使除授之成命。以嚴隄防。答曰。亟停勿煩。
정조 2년
戊戌四月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。大雨卽晴。農事大幸。國榮曰。昨夜蒸鬱而暴注。故有長霖之慮矣。今已快霽。目前麥事。尤極萬幸矣。上曰。庶儒撃錚事。何以處分則爲好耶。國榮曰。依刑曹草記。處分。似好矣。上曰。此等狂妄之類。不足深誅。何必定配乎。國榮曰。聖敎雖甚好矣。而旣非四件事而撃錚。則極涉猥濫。定配之律。烏可免乎。上曰。遐方無識之人。徒懷怨鬱之心。冒犯猥越之罪。無或怪矣。予意則只決杖放送。無妨矣。國榮曰。此儒之罪。實難容赦。而殿下柔遠人之德意。旣如是勤摯。臣不敢更事爭難矣。命退去。諸臣以次出。
정조 2년
戊戌四月初十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卽見京畿雨澤狀啓。則諸邑下雨。極甚均適。今番雨則諸道。必皆均下矣。國榮曰。今番則八道庶皆同沛矣。上曰。庶儒之只爲決杖。於渠可謂薄勘矣。國榮曰。然矣。罪當定配。而略施輕罰。終非懲勵之道矣。命退去。諸臣以次出。
정조 2년
戊戌四月初十日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。文臣應講之員。僅爲三十餘人。許多文臣。何如是小也。國榮曰。今番則懸頉者多。故擧案極小云矣。上曰。講員旣小。捧講當爲早畢矣。國榮曰。半日內似當畢講矣。上曰。各殿上號致辭。令醫女輩已爲肄習乎。國榮曰。自都監。今方着實肄習矣。上曰。速爲講習。然後當傳習於內人。禮房更爲申飭都監事。分付。命讀諸道狀啓。國榮讀奏。命書判付。命退去。諸臣以次出。
정조 2년
戊戌四月初十日四更一點。上詣孝明殿。親行夏享大祭入侍時。行都承旨洪國榮。行左承旨鄭民始。右承旨李義翊。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上具翼善冠淺淡圓領袍。乘輿出協陽門。上曰。侍衛軍兵雨具。出駕前下敎上由明政門。詣幕次。降輿入幕次。少間。上詣孝明殿。入就板位。贊禮啓請俯伏哭。上俯伏哭。贊禮啓請止哭興四拜。上止哭興四拜。贊禮啓請詣盥洗位。上詣盥洗位。民始捧水。鎭衡承水。應顯進巾。義翊受巾。贊禮啓請詣靈座前。上詣靈座前跪。贊禮啓請三上香。上三上香上執瓚灌地。民始捧進幣。上執幣獻幣。義翊捧幣奠之。贊禮啓請復位。上降復位。贊禮啓請行初獻禮。上詣樽所。東向立。民始擧羃。義翊酌酒。上入詣靈座前。義翊跪進爵。上執爵獻爵。應顯捧爵奠之。大祝李在學讀祝訖。上降復位。謁者引亞獻官終獻官。如初獻禮。贊禮啓請俯伏哭。上俯伏哭。贊禮啓請興四拜。上興四拜。贊禮導上詣望燎位。大祝奉祝燎於坎。贊禮啓請禮畢。上還詣幕次。少間。上乘輿出明政門。由建陽門。入協陽門內。降輿還內。諸臣以次退出。
정조 2년
鄭民始。以訓鍊都監禁衛營御營廳言啓曰。曜金門北邊宮墻頹毁處。今月初七日始役改築之意。敢啓。傳曰。知道。
정조 2년
又以宿衛所言啓曰。依傳敎。西所部將鄭潤玉。決棍五度之意。敢啓。傳曰。知道。旣不汰去。使卽行巡。宜矣。
정조 2년
大司諫李秉模。執義李謙彬。司諫朴天衡。應敎林蓍喆。副應敎李在學。持平姜彝正洪履健。校理鄭宇淳嚴思晩。副校理黃昇源。修撰沈有鎭姜忱。副修撰南鶴聞金憙啓曰。請鄭致達妻。爲先削其爵號。亟施邦憲。使四百年宗社轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司諫李秉模。執義李謙彬。司諫朴天衡。持平姜彝正洪履健啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。依施絶島定配之典。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。仍令王府設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答曰。不允。請逆禶妻。金吾初定濟州地定配。籍沒家産。一依法典擧行。答曰。勿煩。請放逐鄕里罪人朴宗德。施以屛裔之典。答曰。亟停勿煩。措辭見上
정조 2년
執義李謙彬啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削板罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。南海縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。答曰。不允。請故判書李潭。亟施追削之典。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。答曰。亟停勿煩。措辭見上
정조 2년
司諫朴天衡啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請遠竄罪人聖中。放逐罪人有臣宗甲義駿等。亟令王府設鞫嚴問。期於得情。快正王法。請還寢福永酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍更王府嚴鞫得情。快施當律。請減死安置罪人大燮。亟寢酌處之命。仍更王府設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請韓後翼。卽令王府嚴鞫得情。快正邦刑。請遠竄罪人安兼濟李宅鎭。亟令王府。更加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府設鞫嚴問。快施當律。答曰。不允。朴宗岳事。鄭克煥等事。尹弘烈事。尹得毅事。洪良浩事。答曰。亟停勿煩。措辭見上
정조 2년
吏曹判書金鍾秀疏曰。伏以臣屢控懇急之私。曲蒙體諒之恩。歸對老母。聚首感祝。而銓衡重任。尙未缷擔。惶愧憫隘。去益罔措。念臣之起廢驟陞。太無限節。非臣眇福所可一日堪。而倉卒受命。感激殊遇。不敢爲抵死避免計。因循盤礴。以迄于今。則自臣猥忝卿列以來。身未嘗一日離銓地者。居然二歲矣。器滿則溢。走疾則顚。此理甚明。十無一幸。況重之以操一世黜陟之柄。處萬目睢盱之地。信心直行。多仇少與者乎。伏惟殿下於臣。天地也。父母也。夫旣蒙再造之慈於萬死之餘矣。今何忍迫臣。使之自促其命乎。倘殿下於淸讌之暇。垂憐於平生畸窮之跡。留意於終始全保之道。則許令解職。必不待臣言之畢矣。臣之晝夜顒祝。惟在於此。而此猶屬臣一己之私爾。噫。天官冢宰。何等職也。而臣今許久虛帶。便同委之草莽。國體之虧損。已無可言。矧今佐貳之貯窠。郞官之一空。數多初仕之累朔未出代。俱係緊急。而緣臣之故。一切㧪置。害事病公。非止一端。此亦豈非朝家所宜軫念處耶。且臣母寒熱宿症。近尤頻發。乍歇旋劇。爲日已多。食飮減却。神氣昏綴。似此情理。時月之內。實無離側赴朝之望。伏聞實錄都廳差下有命。促敎繼下。而末由轉動。尤增悚蹙。玆不得不從縣道上聞。懇乞聖慈。俯賜矜燭。亟命鐫遞臣職名。俾臣得以安意將護。隨便往來。公私不勝大幸。答曰。省疏具悉。卿辭屢至。所以靳許者。以蒙宰之難於遞易也。尙此相持。亦多礙掣。本職許遞焉。
정조 2년
吏曹判書前望單子入之。以李重祜落點。
정조 2년
大司憲金華鎭疏曰。伏以臣於意外。忽伏奉柏府除命。風憲長席。豈臣摧頹譾劣已試蔑效者。所可堪承。第今臺論方張。懲討未訖。在臣子沐浴之義。惟當他不暇顧。竭蹶趨命。而臣之目下情私。實有萬萬悲切者。望八偏母。素抱貞疾。床席爲命。寧日恒少。自經月前重病。老人氣息。一倍落下。又朝晝異候。將攝失宜。諸般症形。轉益添劇。連試藥餌。少無應效。寢啖全廢。奄奄有難支之慮。臣方左右扶護。方寸如灼。此時離側供職。實非情理之所可忍。召牌之下。承膺無路。短章控籲。仰干崇聽。伏乞聖慈。天地父母。俯賜矜諒。亟命鐫削。以便救護。仍治臣瀆擾之罪。以肅朝綱。不勝幸甚。今臣情事焦迫。神思錯莫。旣不能進身天陛。亦未暇出一言論一事。以副我殿下虛心求助之盛意。臣之負職責。誠大矣。而至若爲國家憂憤之大者。有不容終默。略此附陳焉。顧今明義兩篇。昭揭日星。雖幸義理之大闡。凶逆根株。猶未盡鋤。不知何樣禍機。伏在何地。則此三司合辭。兩司連啓之尙此爭執者也。上而施寬容之仁。下而循玩愒之習。引月踰歲。作一應文之具。豈不爲奸徒之竊笑。識者之所心寒乎。書云。天討有罪。五刑五用。伏願廓揮乾斷。亟允臺請。以伸國論。以靖世道焉。奸黨之掃盪。人心之懲創。設有化外之怪鬼。大明中天。焉敢逃其形。而如前參判李基敬。卽啓禧家所卵育者。前後甄拔者。皆出其吹噓之狀。一世所共知。而內濟奸黠之性。外假文墨之名。便一欺世者流。數年以來。潛處湖峽。名以講會。招集朋徒。作爲淵藪。南來傳說。近益喧籍。其在防微慮患之道。不任一任其偃處。臣謂宜施屛裔之典也。臣無任屛營祈懇之至。答曰。省疏具悉。李基敬之爲啓禧相親。人孰不知。竄流之典。焉可不施。然啓禧家凶逆。卽千古所無也。昨秋事後。苟有一分秉彝者。頂天立地。想不以素所締交。有回戀之意也。凡事不出於人情之外。姑以從寬之義置之。卿其勿辭。救護母病。
정조 2년
戊戌四月十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今年漕船。臭載相續。非但經費之漸縮。一升一合。皆聚於民。而率多敗船。實爲可惜矣。國榮曰。當初裝載時。爲守宰者。莫不致力堅實。而或多敗船。其間或不無從中弄奸之弊。而今年則自春以後。風氣甚不佳。故多有致敗之事云矣。上曰。吏判以其親病。屢次陳懇。其情慼矣。其在體諒之道。姑爲許解。無妨矣。國榮曰。聞其親病危苦。非時日之所當差可者。不必一味靳持矣。上曰。然矣。將欲許解矣。命退去。諸臣以次出。
정조 2년
戊戌四月十一日辰時。上御熙政堂。專經文臣殿講入侍時。行都承旨洪國榮。左承旨鄭民始。右承旨李義翊。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次進伏訖。試官領議政金尙喆。刑曹判書鄭光漢。行副司直李在簡。行副司直吳載紹。兵曹參議尹師國。行副司直李致中。率講員行四拜禮訖。以次進伏。國榮曰。參考官李義弼有頉。代。何以爲之乎。上曰。李義弼前望單子入之。出榻敎尙喆曰。昨日冒雨親祭。夜間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。昨日之雨。可謂甘霈。爲民事多幸。而果皆周洽云乎。尙喆曰。無論牟麥及注秧。皆可周洽云。誠爲幸矣。上命進講。司錄兪鉉章等以次進講。上曰。收栍之際。多有做錯。事變注書柳文養推考。出榻敎上命書吏曹判書金鍾秀疏批。又命書傳敎曰。吏曹判書前望單子入之。賤臣奉進前望。上落點李重祜。上曰。今此習儀時。當出分承史乎。國榮曰。考之前例。亦皆以分承旨分史官差出矣。上曰。祔廟時及習儀時。分承旨分史官差出。出榻敎上曰。講員中實錄郞廳人。則似未及肄習。雖或不通。宜有參恕之道矣。國榮曰。聖敎誠至當矣。旣爲逐日仕進。則似未及講習矣。講畢。上命退。諸臣以次退出。
정조 2년
戊戌四月十一日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今番之講。不通最多。講習不能着實而然耶。國榮曰。至尊之前。善讀善對。固自不易。而大抵近來。稍有解弛之弊矣。上曰。丁俔祖。以遐土年少之人。文義奏對。頗有條理。誠甚可嘉。國榮曰。非但文義之通透。凡諸屬文。無不善作云。可謂人才矣。上曰。宮墻改築時。三營合力爲之。則非但工役之速成。所築必倍堅固矣。國榮曰。然矣。三營各出財力。合力同築。故墻可堅而役可速矣。上曰。誰爲監董乎。國榮曰。三營各送敎鍊官監董。而大將時時看審矣。命退去。諸臣以次出。
정조 2년
戊戌四月十一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀江原公忠道雨澤狀啓。國榮讀奏。上曰。以二道雨澤推之。則今番之雨。無論遠近。可當均齊矣。國榮曰。似然矣。聞兩麥。雨後蘇醒。有大登之望。民事誠爲萬幸。上曰。習儀時。分承史當爲差出乎。國榮曰。然矣。速爲差出。然後當爲擧行矣。命書傳敎曰。祔廟時及習儀時。分承旨分史官差出。又命書傳敎曰。明日晝講爲之。上曰。習儀。自何日爲始乎。國榮曰。自十五日以後。連爲之矣。命讀諸道啓本。國榮讀奏。命書判付。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨李義翊坐。左副承旨李普行坐直。右副承旨李鎭衡式暇。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
傳于李義翊曰。軍士房承旨入侍。
정조 2년
傳于李普行曰。明日禮房承旨。馳詣綏吉園奉審後。摘奸以來。
정조 2년
又傳于曰。明日禮房進審時。昭寧園一體爲之事。知悉。
정조 2년
以殿講不通人禁推傳旨。傳于申應顯曰。今番參酌分揀。
정조 2년
李普行。以尊崇都監郞廳。以都提意啓曰。王大妃殿上尊號後。百官賀儀。自禮曹今始磨鍊。故眞諺各一本。書入之意。敢啓。傳曰。知道。
정조 2년
又以吏曹言啓曰。今此祔太廟親祭時。諸執事。當於習儀前豫爲塡差。而齋祝之以侍從排擬者。其數夥然。誠有苟艱之慮。堂下侍從違牌坐罷人員。合有變通之道。何以爲之。敢稟。傳曰。敍用。
정조 2년
戊戌四月十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨夜巡更部將。卽爲放送乎。國榮曰。草記下後。卽爲放送。仍令行巡矣。上曰。闕內夜巡。何等至重。而別監輩橫行於閤外。巡更軍視若尋常。終不捉去。夜巡之本意焉在。良可駭然。國榮曰。昨夜部將之不捉別監。殊非嚴巡更之意。罪當嚴處。而只施五度之棍。可謂薄罰矣。上曰。此與闕巡有異。五度猛棍。可以足懲其罪矣。命書傳敎曰。差備待令武藝別監。晝夜勤勞幾陪。而其在愼重之道。必擇有根着謹愼者。然後乃可近侍。近來雜流。或不無相混之弊。此專由於渠輩無拔身之路。故皆厭避而然也。各殿別監。亦有司鑰書題之階梯。獨於武藝。無此例矣。亦豈不向隅乎。此後則左右番。從其久勤。間一年各一人。自訓局移差別武士。又待其久勤。仍差執事。定式施行。此外如有別般效勞。特敎承傳者。則勿論三軍門。執事或別武士窠。直爲陞差事。亦爲定式。如是之後。武藝別監之抄擇。若復如前。則罪在於大將。以此知悉。命退去。諸臣以次出。
정조 2년
戊戌四月十二日巳時。上御誠正閣。晝講入侍時。知事黃景源。特進官李在協。參贊官李普行。侍讀官黃昇源。檢討官沈有鎭。記事官鄭東浚徐龍輔金勉柱。宗臣廣陵君烻。武臣副護軍申翊文。司諫朴天衡。持平洪履健。以次進伏訖。上讀前受音訖。昇源讀論語第二冊。自季文子三思而後行。止某亦恥之。上讀新受音訖。昇源曰。季文子章此思字。專就應事上言。而非思則不可以義制事。故洪範五事。思居五事之末。而其實則思爲五事之主。故經曰。思曰睿。睿作聖。蓋由思而至於聖地位也。思之義大矣。而聖人則思必得中。故爲睿爲聖。而衆人則不知有思者。初無可言。而雖有能思者。每每過於中。故反爲害於其事也。此聖人所以垂其訓戒也。殿下聖智天縱。問學日新。萬化之源。當自然合乎天理。而九重燕濩之際。萬幾酬應之時。於一思字。益懋得中之道。以洪範睿聖二字爲準則。是所望也。昇源又曰。寗武子章愚字訓義。朱子則曰。盡心竭力。不避艱險。程子則曰。沈晦以免患者。似爲二義。而實則一義也。寗武子之爲愚。其實非眞愚。故聖人許之。而武子本心。則非樂爲愚也。不幸而然也。究其所以愚之本。則法語之諫不能入。故不得已守愚也。人君御世。欲其下無守愚之臣。則必自開言路爲始也。此章本旨。則論人臣去就之際。而有國理亂之源。有可見矣。此等處。則必講究其所以致此之由。每於聖心。深存鑑戒爲好矣。昇源又曰。在陳章狂簡二字。實則言其病痛。而聖人所以取之者。亦以狂簡二字也。此章本旨。則聖人欲裁正狂簡之士。以傳道來世。而大凡聖人敎育門弟子之法。專在於變化氣質。成就德性。進於中行之道。故孟子曰。有如時雨化之者。有德成者。有達財者。正謂此也。人君任君師之責。故作興人才之道。與聖人敎育門弟子之道。無以異也。是故大舜命蘷敎冑子曰。直而溫。寬而栗。剛而無虐。簡而無傲。此乃變化氣質。成就德性者也。殿下嗣服之初。以作興人才爲先務。凡人才亦各不同。有聰敏者。有魯鈍者。或有剛果爲勝者。或有柔訒爲勝者。而聖人則無棄才。誘掖勸導。使之納諸中行之道者。亦天地至仁之心也。今當作興人才之時。不但於文辭程式之間奬勸而已。必以大舜敎冑子之法。孔聖敎育門弟子之道。體念之。使一世人才。變化氣質。成就德性。是所望也。上曰。所陳。誠好矣。有鎭曰。夷齊不念舊惡。而程子曰。此淸者之量。量有許多般。當條陳矣。淸者之量。不容不善者。而只容善者及改過爲善者而已。北海南溟。浩無崖岸。神龍靈龜鯨鯢鰐魚之屬。無論善惡而皆容之。此丈夫之量也。惟聖人。則致中和。而天地位。萬物育。至於萬物皆育。則不但容而已。故不以量稱之。以化言之。夷齊之量。非不美矣。而譬聖人之化。則不啻狹隘。故孟子曰。伯夷隘。然則夷齊之不念舊念者。雖可謂之量。而亦未免在於隘字中。敢此仰達。上曰。所陳。好矣。景源曰。聖人之敎導人才。人君之作成人才。本非二致。伏願體念於聖人敎育之方焉。在協曰。上下番經筵已陳。別無更奏矣。普行曰。臣亦別無更奏矣。上曰。事或有十思者。又或有一思而可定者。必曰再思可矣者。何謂也。昇源曰。若屢思則易生私惑。故思必止於再之爲可云矣。上曰。聖人敎人之方。各隨其人而言之。蓋季文子。則思慮太過。故以再思言之也。若人之過思慮者。則從夫子敎季文子之訓。誠好矣。而若不然者。則不必拘於再字。此則見得於言外之旨。不必以辭害義也。普行曰。聖敎。誠至當矣。上謂景源曰。實錄之役。今爲幾何。景源曰。景廟實錄。則已爲畢修。而先朝實錄。今方始役矣。上曰。卿等須着意善修。期於速就也。仍命退。諸臣以次退出。
정조 2년
戊戌四月十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。禮判之爲禮儀使。兵判之爲鹵簿使。卽是古例。而近來只有禮儀使之名。無鹵簿之稱。雖緣未遑之致。尙無成法。極甚疎略。且班次旣出圖式。則鹵簿堂郞。尤不可不備。今將傳敎定式矣。國榮曰。禮儀鹵簿。不可闕一。而鹵簿之尙今未出。大是欠典。以此之故。班次尙無定制。旣出圖式。又有鹵簿。則朝儀頗成貌樣。以此成法。好矣。上曰。如是定制。則朝儀可免錯雜之患矣。國榮曰。然矣。每於朝賀之時。喧撓錯雜者。無統領之故也。從今以後。可有規模矣。命退去。諸臣以次出。
정조 2년
戊戌四月十二日未時。上御誠正閣。軍士房承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。禮儀使鹵簿使。則是不可闕一。未遑至今。尙無成法。今後殿內外鹵簿大仗及侍衛軍兵陳列諸事。兵曹判書爲鹵簿使。參判爲豫差。一依禮儀使啓下之例。自吏曹單望啓下。使之檢飭。郞廳二人。亦爲分掌事。分付兵曹。如是定制之後。朝儀致或失措。鹵簿使該掌郞廳。則政院論罪。監察紏督事。亦爲知悉。又命書傳敎曰。朝會班圖。參酌古制。卽命印出。大朝會則依此擧行。鹵簿之用半仗時。用小駕時。用法駕時。亦遵古例。隨時依禮文陳列。而把門甲士。亦令只於正殿正門朝賀時用之。諸凡殿座時。依近例。不必磨鍊。五衛將之全數侍衛。別侍衛之排立。大輦之陳列。亦依甲士例。朝賀用之事。亦爲分付兵曹。又命書傳敎曰。朝班皆復告制。則臺下之月刀。忠壯忠翊衛等陳列。俱是題外。此後除減事。分付。仍命退。諸臣以次退出。
정조 2년
戊戌四月十二日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。東西關王廟修理之役。已畢乎。國榮曰。皆已畢役矣。上曰。墻垣亦皆改築乎。國榮曰。亦已畢役云矣。上曰。修改後。尙未一番奉審。卿旣是將臣。明日兩廟出去。奉審。可也。國榮曰。兩處奉審。其間來往頗久。宿衛暫曠。亦涉未安矣。上曰。霎時之曠。亦何妨乎。命讀諸道狀啓。國榮讀奏。命書判付。上曰。鹵簿郞廳。當以兵郞爲之乎。國榮曰。然矣。上曰。然則郞廳中二人。元定以置。習其圖式。好矣。國榮曰。聞兵判。已爲擇定云矣。上曰。不通人。初欲禁推矣。雖是勸課。有嫌督過。今番則特爲分揀矣。國榮曰。其在勸課之道。不可無闊狹矣。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨李義翊坐直。左副承旨李普行坐直。右副承旨李鎭衡式暇。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
以獻納朴在源。正言嚴思憲等牌不進罷職傳旨。傳于申應顯曰。只推。
정조 2년
以京畿殺獄罪人柳光義査啓。傳于申應顯曰。今日內。回啓。
정조 2년
傳于李義翊曰。明日大臣入侍事。遣史官傳諭。
정조 2년
傳于鄭民始曰。左承旨。右副承旨入侍。
정조 2년
傳于李義翊曰。事變注書。馳詣實錄廳。摘奸以來。
정조 2년
吏曹口傳政事。以李致中徐有元洪檢李壽勛爲分承旨。分假注書望。以李時秀李信祜洪仁浩李祖承爲分假注書。
정조 2년
鄭民始啓曰。大提學徐命膺。依下敎來待矣。傳曰。入侍。
정조 2년
申應顯。以上諡封園都監郞廳。以都提調意啓曰。延祜宮竹冊文書寫官漢城府右尹金熤所寫草圖書一本。謹此封進。以備叡覽後。正書入刻之意。敢啓。傳曰。知道。
정조 2년
又以禮曹言啓曰。來五月初一日動駕後。孝明殿徽寧殿延福殿所排雜物中鍮器及木物。依前例。還下戶曹。其餘褥帳各項席子薍簾平床等物。令本曹郞廳本殿參奉。眼同燒火之意。敢啓。傳曰。知道。
정조 2년
又以祔廟都監郞廳。以都提調意啓曰。各都監一房工役。亦已完畢。故冊寶印。今日封裹。匠手竝皆放遣。而延祜宮竹冊。猶未入刻。堂上郞廳。依例輪日開坐。監造官輪回直宿之意。敢啓。傳曰。知道。
정조 2년
李義翊。以吏曹言啓曰。今此社稷永寧殿告由祭及宗廟延福殿望祭兼告由祭大祝。皆以侍從塡差矣。時無職名人員。令該曹口傳付軍職。何如。傳曰。允。
정조 2년
申應顯。以義禁府言啓曰。樂林君埏。削去仕版。放逐鄕里事。承傳啓下矣。埏。依承敎。放逐鄕里之意。敢啓。傳曰。知道。
정조 2년
鄭民始。以御營廳言啓曰。本營字內惠化門南邊駝駱山近處體城頹毁修築事。前已啓下矣。明日爲始。修築之意。敢啓。傳曰。知道。
정조 2년
大司諫李秉模。執義李謙彬。司諫朴天衡。應敎林蓍喆。副應敎李在學。持平姜彝正洪履健。校理嚴思晩。副校理黃昇源。修撰沈有鎭姜忱。副修撰南鶴聞金憙啓曰。請鄭致達妻。爲先削其爵號。亟施邦憲。使四百年宗社轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司諫李秉模。執義李謙彬。司諫朴天衡。持平姜彝正洪履健啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。仍令王府設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。禶妻籍産事。朴宗德事。答曰。亟停勿煩。
정조 2년
持平姜彝正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。李潭事。鄭克煥事。李普溫事。答曰。亟停勿煩。
정조 2년
司諫朴天衡啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請還寢福永酌處之命。依律處斷。請海美縣定配罪人申光復。更令王府設鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼漢。亟寢酌處之命。仍令王府設鞫得情。快正王法。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府設鞫嚴問。快施當律。措辭見上答院曰。不允。朴宗岳事。鄭克煥等事。尹弘烈事。尹得毅事。洪良浩事。答曰。亟停勿煩。
정조 2년
英宗大王廟庭配享臣左議政閔鎭遠敎書。王若曰。諒闇畢三年之制。聿修陞祔之褥儀。藎臣求一德之譽。爰擧配食之彝典。禮則然矣。從與享之。惟卿。姿是美玉精金。材則大廈東棟。世傳忠孝。近襲父兄之遺風。身佩安危。早負公輔之重望。眷眷於邦家興喪之兆。勤勤於民心向背之幾。鬱爲士林所推。豈以葭莩親相待。或恐衮職有闕。苟非堯舜道不陳。觀其容止聲氣之間。展也樂只君子。及至獻替可否之際。允矣毅然丈夫。逮群孽之肆凶。矢九死而靡悔。風霜備嘗於嶺檄。忍說讒口之交誣。髭髮益勝於涪江。可驗定力之冞確。寶玉全經火之後。益憚匪躬之誠。金甌卜改絃之初。允協加額之望。將伸春秋之大法。獨扶天地之常經。立朝四十年事業。只以正君德明敎化六字。登筵屢百言奏箚。專在辨聖誣嚴懲討一端。忠逆雜進於同朝。沐浴而靖。薰蕕難容於一器。去就以爭。讜言不負其平生。嗟。蜮弩無時可已。奸骨遽寒於未死。雖螫毒亦奈我何。當戊申起逆亂之辰。始服先事之鑑。至癸丑告休退之後。靡懈戀闕之忱。素操不渝於始終。丹衷罔間於夷險。何年起亡鑑之嘆。展布未終於股肱。至今痛稼木之災。事業不朽於耳目。龍亡虎逝久矣。秦巷之罷舂。地坼天崩。遽爾鼎湖之抱劍。將行躋廟之禮。載捐吉辰。若論侑座之賢。孰與元老。況先朝嘗欲置於左右。顧神道想無間於幽明。玆以卿。配享英宗大王廟庭。於戲。國典式遵。卿烈愈著。風雲際會。旣昭融於生前。香火薦禋。合奬崇於身後。同君臣於一體。長侍衣冠之遊。享芬苾於千秋。重作霖雨之佐。尙冀英靈之昭格。永垂宗邦之冥休。故玆敎示。想宜知悉。修撰沈有鎭製進
정조 2년
領議政金在魯敎書。王若曰。芬苾重陪侑之禮。庸修舊章。風雲感際會之期。聿陟良輔。賢非后不食。家與國同休。惟卿。王國藎臣。相門賢子。鄭康成專門之學。早歲抗衛經之言。范忠宣承家之譽。餘事擅華國之藝。心事質古人無愧。律己以淸素謹謙。才識濟當世有餘。致用則聰明練達。在下位而已負巍望。事三朝而匪懈一心。聯黨籍於辛壬諸人。劫火良玉。捍賊鋒於東南一帶。砥柱頹波。雖時運屢變陂平。而聖意冞勤眷注。雄藩度支之歷試。展通才於錢穀甲兵。天官司馬之迭居。秉直道於銓衡人物。典秩宗則宿昔之學不負。登館閣則遜讓之志惟堅。著茂績於錯節盤根。上心簡在。膺丕責於舟楫霖雨。輿望翕然。斤斤乎陰陽消長之幾。義先雪四忠之枉。戛戛乎酸鹹調劑之際。身老歷百變之艱。匡拂一出於衷誠。聖主稱其無隱。謨猷必本於經術。同朝賴以有稽。蔚爲元祐完人。巋然靈光古殿。慈敎誦傳於筵席。恰似蓮燭之殊榮。像贊命題於畫綃。奚讓雲臺之盛事。一二臣共貞之地。荷眷毗無出其前。五十載郅隆之治。秉句軸殆居厥半。年至謝事之請。許遂求退素心。身後隱卒之音。至問臨喪舊例。考其事業則昭載簡策。言其際遇則弗替始終。玆當皇祖躋祔之辰。載修西戺配侑之典。若稽殷書之從與享。崇報斯存。亦越周官之詔大烝。典禮攸重。奉神御而入廟。如覩昭于天之靈。簡同德而配庭。要盡愼其人之道。肆衆論咸推碩輔。而今日宜酬宗功。玆以卿配享英宗大王廟庭。於戲。禴祀利成。慟切駟隙之難及。陪衛禮擧。怳若魚水之重歡。契合罔間於幽明。感愴冞深於俯仰。千秋血食之不絶。冀格明神。一體君臣之與同。庶贊陰騭。故玆敎示。想宜知悉。副修撰金憙製進
정조 2년
左議政趙文命敎書。王若曰。吉日擧陞祔之儀。甫訖祥制。淸朝重配食之典。庸躋元臣。猗明良相遇於當時。故祭祀與同於今日。惟卿。山河間氣。棟梁偉材。文章如美玉精金。早歲魁蓮桂之榜。風儀若瑞麟祥鳳。淸名動梧竹之扇。自韋布而憂百年病國之源。范文正願爲醫手。在經幄而進萬言破明之疏。呂大防獨無黨心。特立衆咻之中。遂被再黜于外。逮夫聖祖建五極之治。嘉乃宗臣同一德之休。嘗謂朋比傾軋之私。必禍國家而後已。乃以言議和平之故。一卑時事而責成。主詞垣而將五兵。其才則文武吉甫。由銓地而進三事。其遇則魚水孔明。作王室柱石之臣。兼之以肺腑之托。勘戊申梟獍之亂。加之以帶礪之盟。每以平昔廉約之心。深懷權要巽避之意。章牘懇摯。累引勳戚之嫌。契合昭融。遂佩安危之責。酸鹹辛甘之同歸調劑。苦心血誠。東西南北之無所偏陂。大公至正。韓稚圭之整笏。國勢奠磐泰之安。司馬公之持衡。朝著靖朔蜀之鬨。雖風波相搏。而不能撓砥柱之標。雖水火懸殊。而不能逃陶甄之手。是以出入將相數三歲。幾乎成就蕩平八九分。殆一世止鬪室之戈。亦群工趨推車之路。猗歟。五十年郅隆之化。永貽建中之謨。若其一二臣寅協之功。亦賴倡始之論。惟世運方回於一變。嗟。卿志未卒於半途。遺章恨威顔之莫瞻。亶由謹畏本性。中宸對季方而每涕。可見存沒殊私。迨寡躬祗承丕基。而遺風緬懷良弼。翼室之歲月屢改。那堪霜露之悲。箕尾之精靈云遐。益切霖雨之想。玆當躋室之盛禮。宜有侑座之彝章。苟非股肱合德之臣。曷膺芬苾同享之典。輔佐歷數於昔日。非乏臣隣。遭逢最盛於先朝。無出卿右。玆以卿配享英宗大王廟庭。於戲。勳業愈煥。典禮罔愆。陪蒸嘗於籩豆。君臣一體。侍陟降於殿桷。風雲再逢。精爽庶有依歸。從衛宛如平素。永侑春秋香火。以保子孫黎民。故玆敎示。想宜知悉。應敎林蓍喆製進
정조 2년
戊戌四月十三日。兼春秋朴行淳。刑曹啓目。因洪召史撃錚。京畿監司鄭尙淳殺獄査啓。傳曰。大凡獄情。宜加審愼。求生於必死之中。而此獄事肯綮。尤有所終涉徑庭者。故當初起疑。良以此也。道臣及該曹之啓。果有意見。依此減死。照律定配爲良如敎。
정조 2년
戊戌四月十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。奉審承旨。已爲出去乎。國榮曰。開門後卽爲出去矣。上曰。今日內可當入來乎。國榮曰。似於迫昏入來矣。上曰。卿今方出去乎。國榮曰。昨日旣承奉審之命。故今將出去。而將臣之佩符出城。事涉未安。何以爲之乎。上曰。仍佩往來。可也。命退去。諸臣以次出。
정조 2년
戊戌四月十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。臣敬奉聖敎。馳往東西關王廟奉審。則廟內外皆無頉。而修理處亦極盡矣。上曰。墻垣所築。何如。國榮曰。墻垣亦皆一新矣。命讀配享諸臣敎書。國榮讀奏。命退去。諸臣以次出。
정조 2년
戊戌四月十三日申時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。軒縣。非躬臨與權例。則未嘗設焉。禮之然也。近未細看儀注矣。今日始見於慈殿定尊號百官上箋時。儀注有曰。展軒縣於殿庭。事涉不察矣。意者慈宮定號上箋時。以親臨之故。有軒縣。今此慈殿百官上箋儀注。混錄軒縣者。未及照察於親臨與否而然歟。且以上尊號後慈殿百官賀儀注觀之。無軒縣條。亦當知前例也。使卽釐正。仍命退。承史以次退出。
정조 2년
戊戌四月十三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今番儀注。全不成樣。擧行之節。率多倒錯。禮判何不照檢以入乎。國榮曰。諸般儀注甚多。故似未一一照察矣。上曰。莫重儀注。固不可如是疎略。至於軒縣一節。磨鍊於不當處。大是不察。國榮曰。慈宮定號百官上箋時。旣親臨。故當爲軒縣。而禮官未及思量。依此而混同磨鍊於上箋慈殿矣。上曰。今番使行。別咨文一本製去乎。國榮曰。臣未及知矣。上曰。注書出去。招槐院吏問奏。賤臣承命出問後。回奏曰。大提學初不製出。故使行不得持去云矣。上曰。予於其時。以製送之意。申飭於文衡及使臣矣。仍不經稟。又不製送。紀綱可謂寒心。國榮曰。當初旣有成命。則終不製送。殊涉稽忽矣。上曰。雖卽今。令文衡製出。使義州小通辭入送。無妨矣。國榮曰。今若急急入送。則使行入館前庶可及矣。上曰。大提學入侍。出榻敎命退去。諸臣以次出。
정조 2년
行都承旨洪國榮藥院直。行左承旨鄭民始病。右承旨李義翊坐。左副承旨李普行坐。右副承旨李鎭衡坐直。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
藥房都提調徐命善。提調具允鈺。同副承旨申應顯啓曰。伏未審日間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
李普行啓曰。領議政金尙喆。左議政鄭存謙。右議政徐命善。依下敎來待矣。傳曰。入侍。
정조 2년
以備忘記。傳于李鎭衡曰。今番使行。原奏外別咨文齎去之命。卽無他。蓋以事面言之。轉達與直奏。非但自別。禮部若以直奏爲猥屑。則其奏本。自當還出。至若呈文往復。雖百次。此係陪臣私文字。則初無徹聽之理。是以予意。則別咨文中卑辭委曲。先呈禮部。禮部若肯許轉達其改書之本。則事甚便好。禮部若以不可以咨文轉達。何無奏文云云。則以奏文及謄報咨文呈之。亦無所妨。禮部又若以雖有咨文。改本之轉達。終涉未妥云云。則別咨。自在於禮部。而奏文雖還出。亦有所據矣。遠外之事。宜乎審愼。而伊時廟堂。以使行頗示不挽。正使亦以原奏預定拔去。故文衡隨以效之。有命而不製。登筵而周遮。設如廟堂與大臣之意。在文衡道理。則成命之下。經稟不製。可也。豈可故爲掩置。而彌縫至今乎。苟然則政令。不必自上出也。可謂寒心。噫。今日朝綱。非一朝一夕可立者。奚獨責於一徐命膺哉。至於昨夜筵奏之駭然。雖大臣。宜不敢若是無嚴也。予不欲聲氣。大提學徐命膺。姑先越俸一等。使臣復命後。從當處分矣。
정조 2년
傳于李普行曰。禮房承旨。馳指社稷宗廟永寧殿延福殿景慕宮奉審。諸執事進排官。摘奸以來。
정조 2년
傳于申應顯曰。享所奉命。不待批答而出去。向日李義翊如此。今日李普行又如此。不可無飭。承旨李義翊李普行。從重推考。
정조 2년
分假注書望。以趙興鎭爲分假注書。
정조 2년
傳于申應顯曰。呈辭參贊玉堂許遞。政官牌招開政。
정조 2년
傳于李鎭衡曰。祔享大禮。奠幣瓚爵官不可不備。且聞自再明習儀進參云。吏曹參議前望單子入之。
정조 2년
以備忘記。傳于申應顯曰。祔廟三度時。神輦節次之事。則依例擧行。其外大駕節次。則只令正日擧行之意。頃有傳敎矣。今聞兵曹言。各差備侍衛軍兵。勿論神輦與大駕。竝爲磨鍊云。都監之事。極爲矇然。此等之事。豈必屢煩傳敎。然後始可奉行乎。該掌郞廳之不能知委之罪。在所難免。一竝問名拿處。以此觀之。正日許多儀節之失措。可推而知。其令都監堂上。躬親檢督。以爲如禮之地事。各別嚴飭。
정조 2년
李普行。以實錄廳郞廳。以摠裁官意言啓曰。實錄纂修之役。不宜遲延。堂上金鍾秀。自鄕上來云。令該曹口傳付軍職。兪彦鎬。承批之後。尙不仕進。竝卽牌招。以爲分年擧行之地。堂上旣已分年。則郞廳亦不可不加數差出。應敎林蓍喆。副應敎李在學。副校理黃昇源。修撰沈有鎭。文兼林濟遠。竝差下。使之察任。何如。傳曰。允。
정조 2년
吏曹口傳政事。以林蓍喆李在學黃昇源沈有鎭林濟遠爲兼實錄編修官。以金鍾秀爲副司直。
정조 2년
傳于申應顯曰。實錄堂上金鍾秀兪彦鎬之無意行公。事甚未安。從重推考。待明朝牌招察任。
정조 2년
以大臣待命啓辭。傳于申應顯曰。勿待命事。遣史官傳諭。仍傳命召。
정조 2년
李鎭衡啓曰。吏曹判書李重祜。參判徐浩修牌招不進推考傳旨。今方捧入。而開政命下之後。如是違牌。不卽擧行。事甚未安。更卽牌招開政。何如。傳曰。待開門牌招。
정조 2년
以儒生殿講處所取稟。傳于申應顯曰。以熙政堂爲之。
정조 2년
李普行。以吏曹言啓曰。今此祔太廟初度習儀時。分兵曹堂郞。依節目。口傳備擬以入之意。敢啓。傳曰。知道。
정조 2년
吏曹口傳政事。以崔台衡鄭述祚爲分兵曹參議。以姜趾煥姜游爲分兵曹參知。以朴命球韓民敎爲分兵曹正郞。以鄭履玉韓德厚爲分兵曹佐郞。
정조 2년
申應顯。以兵曹言啓曰。今此祔太廟時。依禮曹節目。分都摠府堂上郞廳。習儀前當爲差出。故依例口傳備擬以入之意。敢啓。傳曰。知道。
정조 2년
兵曹口傳政事。以宋文載魚錫定李瀁金範勳爲分副摠官。以兪漢輔李命鵬沈後天呂遇周爲分都事。
정조 2년
鄭民始。以兵曹言啓曰。依下敎。各年祔太廟時。軍兵磨鍊。別單書入。而今此祔廟時。孝明殿徽寧殿前後射隊。禮曹節目中。大駕前後廂同牌事。旣已啓下。當依此擧行。而兩殿侍衛禁軍及挾輦軍。以何年前例磨鍊。而延福殿侍衛禁軍及挾輦軍前後射隊。亦以何年例磨鍊乎。敢稟。傳曰。丙午己卯之異例。卽以大王王后之祔廟時射隊名數。有隆殺之別也。射隊軍兵禁軍及挾神輦軍。大王神輦則用丙午例。王后神輦則用己卯例宜當。孝明殿徽寧殿則大駕同牌。而延福殿則大王王后射隊同牌擧行。習儀時軍兵。別單中前例太多。以一百兩年磨鍊事。知悉。禁軍但於三日排立。
정조 2년
申應顯。以兵曹言啓曰。在前祔太廟習儀時。侍衛諸將服色用純吉服矣。依此擧行之意。敢啓。傳曰。知道。神輦侍衛。只於三度習儀時磨鍊事。曾有下敎。依此擧行。
정조 2년
李普行。以吏曺言啓曰。今此祔太廟親祭時。諸執事及各差備官時無職名人員。令該曹口傳付軍職。以爲習儀進參之地。何如。傳曰。允。
정조 2년
又以二所巡廳言啓曰。去夜初更量。犯夜人出身崔宗恒執捉。而依例移送義禁府之意。敢啓。傳曰。知道。
정조 2년
江華留守李福源疏曰。伏以。臣之父母墳山。在於京畿南陽地。而職務所縻。久曠拜掃。松楸在望。雨露增感。且臣幸蒙國恩。得以俸廩之餘。營立短石。期日在近。而佩符之身。不敢擅便。情私所切。冒死仰籲。伏乞聖慈。俯垂矜察。特賜數日之暇。俾臣及時往省。躬董其役。則事關孝理。榮及泉塗。天地之德。非臣所報。無任祈懇之至。答曰。省疏具悉。卿其依所請。往省焉。
정조 2년
英宗大王廟庭配享臣領議政金昌集敎書。王若曰。三年躋祔。禮經所以明昭穆之儀。百世功宗。聖王所以重褒崇之典。眷焉英廟左右之良弼。孰膺閟宮配侑之令章。惟卿。文正文忠。有子有孫。純忠大節。凜乎前寧人家傳。白髮丹心。煥然先神後宸奬。際殊遇而處廊廟。黼黻王猷。扶正論而闢詖邪。領袖士類。凡係宗國之安危緩急。奮然擔當。至若一身之禍福死生。恥爲計較。猗歟。辛丑大策。誰敢甲乙其論。當懿陵違豫之辰。國勢危如一髮。講羲經明离之象。大義炳若三光。十行之慈旨親承。實扶三宗血脈。一封之聯箚繼進。式遵丁酉故規。宗祊賴安。支大廈於一木。匕鬯有主。綿寶籙於千秋。豈意包藏禍心之徒。迺生搖動國本之計。韓范之樹立卓犖。勤加詆誣。堯舜之授受光明。公肆沮戲。北門潛入。噫。彼凶將欲何爲。南荒遠投。蓋其意必殺乃已。白地鍜鍊。實實憯於戕賢。蒼天照臨。志彌堅於殉國。終焉爲先王一死。足以愧人臣貳心。悲切臨命之詩。國人皆涕。從容取義之蹟。臣道攸程。天理本自好還。宿冤竟得昭洗。宸鑑俯燭。回皎月而照覆盆。幽枉快伸。滌丹書而被華袞。啓星輝月輪之慶。元功其誰。當陰消陽長之時。國是乃定。倘微宗臣保佑之力。詎致文祖祈永之休。四百年基業靈長。實藉擎天之手。五十載治化巍蕩。罔非浴日之功。若論其翼扶貳極之忠。不啻昭融之契合。何必待魚水一堂之樂。方稱明良之遭逢。際玆澹澹之期。益想斷斷之悃。升祔之縟禮奄迫。餘哀廓然。侑坐之舊典宜遵。遺烈卓爾。江祠奬四相之節。孰非同德之純臣。廟庭重一體之儀。所貴首功之元輔。非惟予志之先定。抑亦僉議之純同。若是其班。我朝之近例可據。罔牌專美。有宋之前事足徵。人或謂護儲之功。有異逮事當日。予則知存社之績。亶合從祀先朝。顧眇躬之遭時。亦旣備經艱險。慨民彝之將晦。實多曠感忠貞。爰遵彝章。用侈崇執。玆以卿配享英宗大王廟庭。於戲。翊保偉節。知無間於幽明。愛戴初心。庶長衛於陟降。籩豆之享載備。式表丹忠。磐泰之基永綏。佇待玄祐。故玆敎示。想宜知悉。副修撰金憙製進
정조 2년
戊戌四月十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日大提學筵奏。極甚無嚴。別咨製送曰。以不緊。一味牢拒。抑何意思。國榮曰。聖意出於委曲完備。欲以別咨入送。而自下防塞。果是不思之甚矣。且聞大臣言。則蔡濟恭入去時。亦以別咨之不緊爲言。且言其原奏文。不可入撤云矣。上曰。若知其終不可入撤。則未發行之前。何不以此陳稟。而止其使行乎。國體所在。誠極可駭。國榮曰。今則雖製送。似有未及之慮云矣。上曰。渡江今幾日矣。國榮曰。似於旬前。已爲渡江。今若製出。正書入送。則可費四五日。使行其間。想已入柵。雖小通使。似難傳致矣。上曰。徐命膺。不可無罪。而使臣當爲處分矣。命退去。諸臣以次出。
정조 2년
戊戌四月十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。領相之意。一如徐命膺所見。終不覺悟。屢言其委折。然後始以爲然。當初別咨文之不爲製去。大提學及大臣。皆有所失矣。國榮曰。正使以不緊爲言。故仍爲中止云矣。上曰。旣知其不緊。則一番經稟後不製。抑有何害。而只使彌縫周遮。誠甚駭然。命讀江華留守李福源疏。賜批。上曰。都監事。何其矇然也。頃日傳敎。神輦習儀外大駕節次。只正日擧行之意。申飭矣。今者兵曹。無論神輦與大駕。習儀時差備侍衛。竝爲磨鍊云。都監之初不知委。極爲駭然。國榮曰。旣有傳敎。則都監之不能奉行。極甚疎率矣。命退去。諸臣以次出。